“สารัชถ์” ติดท็อปไฟว์อภิมหาเศรษฐีไทย “สมโภชน์” พุ่งพรวดขึ้นที่ 7
“สารัชถ์” ครอง 3 สมัย ติดท็อป 5 แรงกิ้งหัวแถวอภิมหาเศรษฐีไทย ด้วยมูลค่าทรัพย์สินรวมกว่า 2.90 แสนลบ. ฝ่าย “สมโภชน์” กระโดดจาก 18 ขึ้นมาอันดับ 7 มูลค่าทรัพย์สินรวมกว่า 1.05 แสนลบ.
12 ก.ค. 2564

ผู้สื่อข่าวรายงานว่า วานนี้ (8 ก.ค.64) นิตยสาร “ฟอร์บส์ เอเชีย” ได้จัดอันดับทำเนียบ 50 อภิมหาเศรษฐีไทย ประจำปี 2564 โดยพี่น้องตระกูลเจียรวนนท์ แห่งเครือเจริญโภคภัณฑ์ ยังคงครองอันดับ 1 ด้วยมีมูลค่าทรัพย์สินรวม 3.02 หมื่นล้านดอลลาร์สหรัฐ หรือราว 9.80 แสนล้านบาท
ตามมาด้วยอันดับ 2 นายเฉลิม อยู่วิทยา เจ้าของกลุ่มบริษัทกระทิงแดง ด้วยมีมูลค่าทรัพย์สินรวม 2.45 หมื่นล้านดอลลาร์สหรัฐ หรือราว 8 แสนล้านบาท
อันดับ 3 เจ้าสัวเจริญ สิริวัฒนภักดี เครือไทยเบฟเวอเรจ ด้วยมีมูลค่าทรัพย์สินรวม 1.27 หมื่นล้านดอลลาร์สหรัฐ หรือราว 4.10 แสนล้านบาท
อันดับ 4 ตระกูลจิราธิวัฒน์ เครือเซ็นทรัลด้วยมีมูลค่าทรัพย์สินรวม 1.16 หมื่นล้านดอลลาร์สหรัฐ หรือราว 3.80 แสนล้านบาท
อันดับ 5 นายสารัชถ์ รัตนาวะดี ประธานเจ้าหน้าที่บริการ กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ด้วยมีมูลค่าทรัพย์สินรวม 8.90 พันล้านดอลลาร์สหรัฐ หรือราว 2.90 แสนล้านบาท
อันดับ  6 ตระกูลโอสถานุเคราะห์ เครือโอสถสภา (ขึ้นจากอันดับ 8) ด้วยมีมูลค่าทรัพย์สินรวม 3.50 พันล้านดอลลาร์สหรัฐ หรือราว 1.12 แสนล้านบาท
อันดับ 7 นายสมโภชน์ อาหุนัย เครือพลังงานบริสุทธิ์ (ขึ้นจากอันดับ 18) ด้วยมีมูลค่าทรัพย์สินรวม 3.30 พันล้านดอลลาร์สหรัฐ หรือราว 1.05 แสนล้านบาท
อันดับ 8 นพ.ปราเสริฐ ปราสาททองโอสถ เครือกรุงเทพดุสิตเวชการ (ขึ้นจากอันดับ 11) ด้วยมีมูลค่าทรัพย์สินรวม 3.25 พันล้านดอลลาร์สหรัฐ หรือราว 1.04 แสนล้านบาท
อันดับ 9 นายประจักษ์ ตั้งคารวคุณ เครือทีโอเอ (ลงจากอันดับ 7) ด้วยมีมูลค่าทรัพย์สินรวม 3.20 พันล้านดอลลาร์สหรัฐ หรือราว 1.02 แสนล้านบาท
อันดับ 10 นายชูชาติ เพ็ชรอำไพ และนางดาวนภา เพชรอำไพ เครือเมืองไทย แคปปิตอล ด้วยมีมูลค่าทรัพย์สินรวม 3 พันล้านดอลลาร์สหรัฐ หรือราว 96 หมื่นล้านบาท